שיק או שוק: איך התלבשו דיירי "האח הגדול" החדשים?
הכניסה המדוברת לבית "האח הגדול" תפסה אותנו מוכנים ומזומנים, רק חבל שהדיירות שכחו שמדובר באירוע (כמעט) הכי חשוב של חייהן. אז מי בכל זאת הצילה את המצב?
שנה וחצי עברה מאז שהיינו במעמד המרגש של כניסת הדיירים לבית "האח הגדול" ויחד עם המעבר לכתובת החדשה בשלט (רשת 13) ציפינו מהאלמונים לשעבר, שהפכו בין לילה למלכי הרייטינג, להשקיע קצת יותר בטוטאל לוק כשהם צועדים אל הלא נודע. אז ציפינו. מזל שהמנחה החדשה, לירון ויצמן, הביאה איתה לא רק טונות של כישרון וביטחון עצמי, אלא גם גלאם סקוואד שהוציאה אותה מיליון דולר.
בראיון בסוף השבוע האחרון למוסף "7 לילות" של "ידיעות אחרונות", סיפרה ויצמן שקשה לה לאכול מרוב התרגשות, וזה בדיוק מה שאנחנו הרגשנו כשראינו אותה אמש (שבת) על המסך. בלי להתחכם יותר מדי עם שיער משוך לאחור (באדיבות מאור קידושים), ליפסטיק אדום (תודה לתהילה גוטליב), תכשיטים של ה.שטרן, סטייליניג מדויק של סיון חימי שבחרה בשמלת קימונו שחור לבן של אלון ליבנה שהתכתבה היטב עם חליפות הטוקסידו של הקולגות, עפר שכטר ואסי ישראלוף, המנחה החדשה בנווה אילן זהרה מעל כולם ועשתה לנו חשק לראות את המשדר של היום (א') רק כדי לראות מה יהיה הלוק הבא שלה. שאפו.
עם נתונים טבעיים ומיליון עוקבים שהשאירה מאחוריה, הדוגמנית וכוכבת האינסטגרם מריה דומרק לא באמת יכלה להרשות לעצמה שלא לדפוק כניסה והגיעה בשמלה שעוצבה לה במיוחד על ידי חברת "טוונטיפורסבן". הבעיה הייתה שמרוב רצון להרשים ולחשוף כמה שיותר ב-15 שניות, הדבר היחיד שנותרנו איתו הוא השאלה: האם היא לבשה תחתונים? באותה מידה היא כבר יכלה ללכת עד הסוף ולהיכנס לבית בביקיני. נקודת האור בטוטאל לוק שייכת דווקא לשיער והאיפור המדוייקים.
אנחנו מודים שהצלחנו להתאהב בלירז אסייג ועוד יותר במסר שבשמו היא הסכימה להשתתף בניסוי הטלוויזיוני, אבל החיוך הגדול התחלף במהרה באכזבה, כשראינו מה הדוגמנית שמכנה את עצמה "ברבי שמנה" בחרה ללבוש לרגע הכי גדול בחייה.
דווקא ממי שמתגאה בגוף שלה ומפארת את המימדים שלה, היינו מצפים לבחור בצבע קצת יותר מרענן ולא ללכת על השחור הבנאלי, וזה עוד לפני שדיברנו על שילוב הבדים שנראו כמו שאריות של תחפושת. ואף מילה על הנעליים המגושמות והתכשיטים שנראו כאילו הוכנו בקורס פימו.
הייתה לנו הרגשה שמישהי מהדיירות החדשות תרגיש כמו כלה ביום חתונתה ותלך עם זה עד הסוף, אבל לא ציפינו שזו תהיה מגי טביבי. הבעיה היא שהתוצאה הסופית הרגישה יותר כמו אמא של חתן בר המצווה ולא כמו הכלה עצמה. וחבל, השמלה גרמה לטביבי בת ה-23 להיראות מבוגרת בהרבה מעבר לשנותיה - וחבל.
מי שהצהירה על עצמה בתעודת זהות שהיא חרדתית שמפחדת ממחלות וחובבת חומרי ניקוי, כמעט והצליחה לקבל מאיתנו חותמת שיק במבט ראשון, כשראינו את הטופ בשמלה שהיה בהחלט מחמיא ומדויק. אבל עוד לפני שהספקנו להגיד "הללויה", החיוך התחלף באכזבה כשראינו את החלק התחתון של השמלה, שהזכירה לנו את החופשה האחרונה בסיני עם דוגמת הקרושה. למה ככה?